Poreč, 20. kolovoza 2024.

-PRIOPĆENJE ZA MEDIJE

***POREČKO LJETO: Ovoga tjedna Street Art Poreč, DJ Maestro & Jakša Jordes, kino na plaži, šetnja La mula de Parenzo i još mnogo toga…***

**Porečko ljeto** u organizaciji Turističke zajednice Grada Poreča i Grada Poreča-Parenzo i ovaj tjedan nastavlja s bogatim programom događanja za sve uzraste i ukuse.

Večeras, **20. kolovoza**, od 21 sat Trg slobode postaje pozornica na otvorenom za glazbenu večer **"Music on Square"** u kojoj ćete uz rock, jazz, blues i druge glazbene žanrove moći zaplesati i uživati u odličnoj atmosferi na glavnom gradskom trgu. Dođite i uživajte uz atraktivan Summertime Acoustic Duo.

**Od 20. do 25. kolovoza**, Poreč postaje centar ulične kulture i umjetnosti uz 24. izdanje festivala [**Street Art Poreč**,](https://www.poup.hr/novosti/novosti/24-street-art-porec-20-2582024/) u organizaciji Pučkog otvorenog učilišta Poreč. Ovaj festival pretvara gradske ulice i trgove u otvorenu pozornicu, gdje će posjetitelji imati priliku uživati u raznim umjetničkim performansama. Uz bogat program, Street art Poreč nudi doživljaj koji će inspirirati i oduševiti sve generacije. Ne propustite ovu priliku za jedinstvenu umjetničku avanturu!

Za ljubitelje jazz glazbe, Pučko otvoreno učilište Poreč pripremilo je još jednu glazbenu večer u sklopu **29. Jazz u lapidariju**. U srijedu, **21. kolovoza,** u 21 sat, Lapidarij Zavičajnog muzeja Poreštine ugostit će **Branimir Gazdik Quintet.** Autorska glazba koju ovaj kvintet izvodi sinergija je raznih stilova od jazza, funka, latina, world musica... stopljenih u jedan zajednički „fusion“ izraz, karakterističan za ovaj bend koji čine: Branimir Gazdik – bubnjevi, Lenart Krečič – saksofon, Vedran Ružić – elektična bas-gitara, Maasej Kovačević – klavijature, Mladen Hrvoje Ilić – perkusije. Ovaj koncert je promocija posljednjeg albuma Branimir Gazdik Quinteta.

U četvrtak, **22.** **kolovoza** u 10 sati na rasporedu je besplatna šetnja kroz povijest Poreča **„La mula de Parenzo Tours“.** Posjetitelji će imati priliku da razgledaju Poreč, upoznaju ribarsku tradiciju ali i doznaju kako je poznati američki pisac Ernest Hemingway povezan s prošlošću ovoga grada. Legenda o La muli svima je poznata, ali doživjeti je na ulicama i trgovima Poreča, otkriti će detalje koje do sada nisu bili poznati. Pozivamo sve zainteresirane da rezerviraju svoje mjesto na vrijeme i pridruže nam se na besplatnoj interpretativnoj šetnji kroz povijest Poreča. Mjesto susreta je ispred Centra za posjetitelje "La mula de Parenzo", Trg Slobode 13, Poreč. Informacije & Rezervacije: T: +385(0)52 451 293, E: lamuladeparenzo@myporec.com

Istoga dana,od 17 do 23 sata na Trgu slobode održat će se tradicionalna **Smotra istarskih autohtonih proizvoda**, na kojoj ćesvoje proizvode izložiti lokalni OPG-ovi, koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

Petak, **23. kolovoza** ponovno donosi nezaboravno filmsko iskustvo pod zvijezdama u sklopu programa **„Visions of the Streets“**, a ovoga tjedna u 21 sat na rasporedu je spektakularna biografska priča redatelja Baza Luhrmanna o jednom i jedinom kralju rock and rolla **Elvisu Presleyju**. Ovaj jedinstveni događaj donosi spoj filmske magije i ljetne atmosfere, pružajući vam priliku da uživate u vrhunskom kinematografskom iskustvu na otvorenom. Ne propustite!

Također u petak,u povijesnom zdanju Eufrazijeve bazilike, u produkciji glazbeno-scenske djelatnosti Pučkog otvorenog učilišta Poreč, održati će se koncert **RHAPSODY GUITAR** (gitare) u sklopu festivala klasične glazbe pod nazivom **"Koncerti u Eufrazijani".**

U subotu, **24. kolovoza**, na Trgu slobode s početkom u 21 sat, očekuje vas vrhunska glazbena poslastica u sklopu programa „**Sounds of the Streets Music**“. Pripremite se za nezaboravan koncert svjetski poznatog **DJ Maestra** i jednog od najboljih hrvatskih saksofonista **Jakše Jordesa**, koji će vas svojim jedinstvenim zvukom jazza, soula, funka i housea povesti na jedno posebno glazbeno putovanje. Ovaj spoj vrhunskog DJ-a i virtuoza na saksofonu stvorit će savršenu atmosferu u srcu Poreča. Ne propustite priliku za ples pod zvijezdama na Trgu slobode!

**DJ Maestro**, poznat po višestruko platinastim izdanjima s renomiranom diskografskom kućom Blue Note, osvojio je svijet svojom kompilacijom „Blue Note Trip“. Taj projekt ga je povezao s glazbenim legendama poput Amy Winehouse, Chake Khan i Marija Biondija. Posebno je priznat kao jedini DJ kojem je dopušteno remiksirati album Nine Simone, „Little Girl Blue“. Njegova glazba kombinira soul, jazz, latin jazz, disco-funk i house, stvarajući jedinstvene ritmove koji osvajaju publiku. Na saksofonu će mu se pridružiti **Jakša Jordes**, vrhunski hrvatski saksofonist, poznat po energičnim nastupima i suradnjama s brojnim hrvatskim glazbenicima. Njegova sinergija s house glazbom donosi poseban zvuk koji osvaja publiku diljem Europe. Pridružite nam se i doživite nezaboravnu večer uz ove vrhunske glazbenike!

*\*\*\*\*\*\*\*\*\*\*\*\*\**

*Molimo Vas da priopćenje objavite u Vašem mediju.*

**TURISTIČKA ZAJEDNICA GRADA POREČA**